Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 321/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Nuez de Pedroso«

EU-nr.: PDO-ES-02643 — 14.10.2020

BOB (X) BGB ( )

1. Betegnelse(r) [på BOB eller BGB]

»Nuez de Pedroso«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Ved »Nuez de Pedroso« forstås valnødder, der høstes fra plantager og individuelle træer af arten Juglans regia L. og sælges til konsum som tørrede valnødder med skal (som blot skal afskalles for at kunne spises) eller valnøddekerner (hvor skallen og de indre skillevægge er fjernet).

Valnødderne høstes af både oprindelige og ikkehjemmehørende sorter. Den oprindelige sort er det oprindelige valnøddetræ »Rioja Alta«, og de ikkehjemmehørende sorter er »Chandler«, »Lara«, »Franquette«, »Hartley«, »Fernor«, »Ferbel« og »Fernette«, som er blevet indført i og har tilpasset sig de mellemhøje bjerge og det atlantiske klima i det geografiske miljø gennem flere årtier. De udgør tilsammen et sæt økotyper af lokal oprindelse, som landbrugerne i århundreder har udvalgt for at øge udbyttet og kvaliteten. Disse valnødder har som følge heraf et højere antioxidantindhold end valnødder i andre områder, hvilket sikrer en minimal antioxidantaktivitet på 115 μmol Trolox/g ifølge DDPH-assaymetoden (± 10 %).

»Nuez de Pedroso« er en mellemstor til stor, blegfarvet globeformet stenfrugt med en medium til tyk træagtig endokarp, der er meget modstandsdygtig over for revnedannelse, og hvorfra frøene let kan ekstraheres uden spaltning.

Frøene, der består af to næsten hjerneformede, rynkede kotyledoner, som er adskilt af en vinkelret skillevæg og to eller fire ufuldstændige falske skillevægge, er mellemstore til store i størrelse, lyse til middelfarvede med ravgule nuancer i kutikulaen og har en kraftig aroma og en god og typisk valnøddesmag, god appetitlighed, en ristet smag, en let bitterhed uden skarphed og en total mangel på ubehagelig smag og lugt på grund af dets høje oxidative stabilitet og »mangel på harsk smag«.

»Nuez de Pedroso«-valnødder har en høj oxidativ stabilitet, hvilket betyder, at de har en holdbarhed på over et år, hvor de ikke går i fordærv.

De tørrede valnødder skal med deres skal på emballeringstidspunktet have en diameter på mindst 28 mm og en naturlig fugtighed på højst 12 %, og de skal være i god stand. Tørrede valnødder med skal kan emballeres i en mængde på højst 15 kg.

Valnøddekerner, der kan udbydes til salg enten »hele« eller »flækkede«, skal have en størrelse på mindst 8 mm og have et naturligt vandindhold på højst 5 %. De må ikke have nogen skrøbelige eller tørre dele eller områder, der er misfarvede eller har udtalt farvning i klar modsætning til resten af kernen. Hvis det er tilfældet, må det under ingen omstændigheder påvirke mere end 25 % af kernerne. Valnøddekerner kan emballeres i en mængde på højst 5 kg.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Hele produktionsprocessen, herunder tørring og eventuel afskalning, skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Det er fastsat, at produkter, der ikke markedsføres, efter den 15. maj skal opbevares ved en temperatur på højst 8 °C og ved en fugtighed på mellem 60 % og 75 %. Den maksimale oplagringsperiode er fastsat til den 31. december i året efter høståret.

Emballering og mærkning er andre vigtige skridt for at sikre, at »Nuez de Pedroso«-valnødder leveres til konsum i perfekt stand, og at de ikke kommes i samme emballage som valnødder fra andre kilder, eller som ikke er blevet tørret på naturlig facon eller opbevaret korrekt.

De gode opbevaringsforhold (kontrolleret temperatur og fugtighed), som produktet opbevares under, inden det markedsføres, bidrager til at bevare de meget opløselige og termolabile antioxidanter i »Nuez de Pedroso«-valnødder, hvilket forsinker nedbrydningsprocessen og forlænger deres holdbarhed.

For at sikre overholdelsen af disse krav, som kontrollerer fordærvningen af lipiderne efter tørring og garanterer produktets oprindelse og sporbarhed, skal forvaltningsorganet eller i fravær heraf den kompetente myndighed underrettes om følgende praksis: opbevaring, emballering og mærkning.

3.6. Særlige regler for mærkning af det produkt, som betegnelsen henviser til

De enkelte etiketter skal for hvert produktformat være nummererede og indeholde følgende oplysninger:

1. Navnet på den beskyttede oprindelsesbetegnelse »Nuez de Pedroso« og dens logo

2. Hvis relevant angivelsen »nueces en grano« (valnøddekerner) og det år, hvor de blev høstet.

Alle producenter af og forarbejdningsvirksomheder for produktet, der opfylder kravene i varespecifikationen, har adgang til det specifikke logo, der identificerer produktet (uanset om de indgår i den ansøgende producentsammenslutning eller ej).

4. Kort angivelse af det geografiske områdes afgrænsning

Det afgrænsede geografiske område er sammenhængende og homogent og dækker et samlet areal på 1 163 km2 og omfatter 38 kommuner i den selvstyrende region Rioja, herunder:

21 kommuner i distriktet Rioja Alta-distriktet: Santurde, Santurdejo, Berceo, San Millán de la Cogolla, Manzanares de Rioja, Villar de Torre, Villarejo, Estollo, Villaverde de Rioja, Arenzana de Abajo, Arenzana de Arriba, Badarán, Baños de Río Tobía, Bezares, Bobadilla, Camprovín, Cárdenas, Ledesma de la Cogolla, Manjarrés, Santa Coloma og Tricio samt 17 kommuner i Sierra Rioja Alta-distriktet; Anguiano, Brieva de Cameros, Canales de la Sierra, Castroviejo, Mansilla, Matute, Tobía, Ventrosa, Villavelayo, Viniegra de Abajo, Viniegra de Arriba, Ezcaray, Zorraquín, Valgañón, Pazuengos, Ojacastro og Pedroso (det er sidstnævnte kommune, som har lagt navn til betegnelsen).

5. Tilknytning til det geografiske område

Kvaliteten af og de særlige kendetegn ved »Nuez de Pedroso«-valnødder hænger både sammen med naturlige og menneskelige faktorer i det geografiske område, hvor de dyrkes, oplagres og emballeres.

5.1. Produktets kvalitet eller egenskaber

Valnødder, der dyrkes, tørres og opbevares i det afgrænsede geografiske område, udviser høj oxidativ stabilitet på grund af det højere naturlige antioxidantindhold (41,75 μmol Trolox/g mere end andre industrielt producerede sorter ifølge sammenlignende undersøgelser foretaget af Institute of Fats and Oils i Seville), som når en gennemsnitlig antioxidantaktivitet på 124,672 μmol Trolox/g ifølge DDPH-assaymetoden. Dette bidrager i høj grad til at forsinke oxidationsprocessen for »Nuez de Pedroso« og dermed sikre, at de kan bruges i længere tid, da de er i perfekt stand i længere tid end andre lignende nødder (dvs. i op til et år, mens det for andre nødder varierer fra 3 til 6 måneder).

De naturlige stoffer med antioxidantaktivitet, der findes i så stort omfang, omfatter de opløselige tocophenoler, steroler og phenoler, såsom flavonoider og hydrolyserbare tanniner, som giver »Nuez de Pedroso«-valnødder deres intense aromaer og »typiske valnøddesmag«, god appetitlighed, ristet smag, let bitterhed, lav hårdhed og totalt fravær af ubehagelig smag og lugt samt okker-ravgule nuancer i kutikula eller kernehinderne. Det er grunden til, at disse biomolekyler er så vigtige for produktets kvalitet og gør, at valnødderne adskiller sig fra de valnødder, der dyrkes i tilstødende områder.

Det er den højere antioxidantkapacitet ved »Nuez de Pedroso« i forhold til andre valnødder kombineret med den naturlige tørringsproces, der gør det muligt at bevare disse biomolekyler i næsten intakt tilstand, der giver produktet dets høje oxidative stabilitet. Det betyder, at den har en længere holdbarhed (i perfekt stand i mere end et år) og er langt mindre tilbøjelig til at gå i fordærv under opbevaringen. Den kan opbevares indtil den 31. december året efter høsten uden ubehagelige smagsstoffer eller aromaer.

»Nuez de Pedroso«-valnøddernes skaller svækkes ikke af tørringsprocessen. Forseglingsvirkningen bringes ikke i fare, hvilket betyder, at de holder sig godt, og deres hårdhed bevares, hvilket gør det nemmere at udvinde kernerne, da de ikke smuldrer, når de afskalles.

5.2. Årsagssammenhæng — naturlige faktorer

Det afgrænsede geografiske område er et sammenhængende og homogent område i distrikterne Rioja Alta og Sierra de Rioja Alta, som har et bjergrigt relief. De særlige jordbunds- og klimaforhold i hele området sikrer, at afgrøden udvikler sig tilstrækkeligt. Den befinder sig først og fremmest i de køligere områder i de vestlige dale i den midterste og øvre del af floderne Oja og Najerilla og deres bifloder.

Rioja Alta-distriktet har ikke det samme middelhavsklima som resten af den selvstyrende region på grund af den klare atlantiske indflydelse (kontinentalt klima, der klart ligger i et tempereret-køligt område, navnlig i bjergene), hvilket giver en bred fugtig korridor med hyppig og rigelig nedbør.

Årsagen til denne påvirkning fra Atlanterhavet er, at områdets karakteristiske relief beskytter det mod de tørre, varme vinde fra syd. Den gennemsnitlige akkumulerede årlige nedbør er højere end i resten af den selvstyrende region (502,55 l/m2), og der kan være dobbelt så meget nedbør om foråret som i andre områder. Denne faktor er meget gavnlig for afgrøden, fordi den trods sin hårdhed er meget følsom over for tørke, især om sommeren. Den regn, der falder i juni, kommer samtidig med blomstringsstadiet og bidrager også til at sikre, at de valnødder, der dyrkes i området, har en passende størrelse.

Fugtigheden fra Atlanterhavet betyder ikke blot, at der er større nedbør i området, men det bidrager også til at regulere temperaturen, så temperaturforskellen mellem sommer og vinter ikke er så udtalt som i resten af den selvstyrende region.

Somrene er ikke så varme som i resten af den selvstyrende region, da der er flere storme om sommeren og en høj relativ luftfugtighed som følge af de store kontraster mellem dag- og nattemperaturer. Disse særlige kendetegn er gavnlige for afgrødens udvikling, da den er meget følsom over for høje temperaturer om sommeren. Det forhold, at valnødderne ikke brændes af solen, betyder, at skallerne ikke bliver tomme eller forvredne, og kernerne bliver ikke mørke eller klæber sig fast på skallens inderside, så de beholder den lyse farve og størrelse, og kernerne forbliver nemme at udtage, hvilket er karakteristisk for »Nuez de Pedroso«-valnødder.

Samtidig opfylder de barske vintre og milde somre behovet for mindst fire måneders koldt vejr og mindst fire måneders gennemsnitstemperatur på over 16 °C, hvorved det sikres, at træet blomstrer det efterfølgende år, og at frugten modnes fuldt ud og jævnt i tide til efterårshøsten. Dette er afgørende for den efterfølgende naturlige tørringsproces og muliggør samtidig et højt indhold af phenol- og antioxidantforbindelser. Videnskabelige undersøgelser har fastslået, at modenhed og phenolindhold hænger sammen.

Specifikke undersøgelser af phenolindholdet i valnødder har desuden bekræftet, at kraftig varme, tørke og terræn i lav højde har en negativ indvirkning. Det er ikke tilfældet i det område, der svarer til denne beskyttede oprindelsesbetegnelse, da bjergenes højde og de særlige klimatiske forhold i området, navnlig de køligere regnfulde somre, har særlig stor indvirkning på de perfekt tilpassede sorter, der dyrkes. Dette har en positiv virkning med det resultat, at det samlede indhold af phenoler og naturlige antioxidanter er højere end i valnødder, der dyrkes i andre regioner.

De tørre og kolde forhold i området om efteråret og vinteren betyder, at den anvendte naturlige tørringsproces er egnet til at sikre, at valnøddernes vandindhold falder langsomt og gradvist, uden at der opstår svampe eller aflatoksiner, hvilket øger deres holdbarhed. Mens den industrielle tørringsproces, der anvendes i andre områder, i gennemsnit tager 18 timer, varer den naturlige proces, der anvendes i det afgrænsede område, flere dage. Varigheden varierer alt efter vejret på det pågældende tidspunkt, hvilket viser sammenhængen mellem den naturlige tørringsproces og det geografiske miljø.

5.3. Årsagssammenhæng — menneskelige faktorer

Ekspertise inden for udvælgelse af kerner og bedste dyrkningspraksis, viden om, hvornår valnødderne skal høstes, og tilvejebringelse af en naturlig tørringsproces og korrekt opbevaring er alle teknikker, der er erhvervet og videreført gennem mange år. Dette er også en vigtig faktor for produktionen af valnødder af høj kvalitet og bevarelsen af alle de iboende egenskaber så længe som muligt, hvilket gør, at de er langt mindre tilbøjelige til at gå i fordærv og tilskrives samtidig en højere markedsværdi.

De adskiller sig fra de samme sorter, der dyrkes andre steder, selv i naboområder, fordi landbrugerne i det geografiske område, der er omfattet af den beskyttede oprindelsesbetegnelse, i uendelige tider har valgt kerner fra de beskyttede sorter til at fremme deres produktivitet og kvalitetsegenskaber og forbedre deres evne til at tilpasse sig det afgrænsede geografiske område.

De sorter, der dyrkes her, slipper helskindet gennem den sene frost, fordi de blomstrer sent, og deres blade falder tidligt. Ellers ville de være udsat for, at arten Cydia pomonella Lepidoptera lægger æg i valnødderne, hvilket ville give orme i valnødderne. Denne skadelige virkning, som ikke forekommer i det område, der er omfattet af den beskyttede oprindelsesbetegnelse, forekommer regelmæssigt i naboområder i lavere højde, hvor det både hæmmer produktionen og afgrødernes kvalitet.

Valnødderne høstes, når de har nået den optimale modenhed, hvilket er afgørende for at sikre, at den har et højt indhold af phenol- og antioxidantforbindelser i frugten og er klar til den efterfølgende naturlige tørringsproces. For at bevare skallens lyse farve og forhindre mørkfarvning må valnødderne ikke være i kontakt med jorden i længere tid.

Den tørringsproces, der anvendes i området, er den traditionelle og historiske naturlige tørringsproces, der foretages, så snart valnødderne høstes (altid inden for 48 timer) for at opnå mindst mulig negativ indvirkning på frugtens ernæringsmæssige og organoleptiske egenskaber. Valnødderne spredes ud på en fuldstændig ren og tør overflade (højst tre lag valnødder) på et sted, hvor der er god naturlig ventilation. Der må ikke anvendes kunstige varmekilder, og de skal flyttes og rengøres regelmæssigt for at forhindre skimmeldannelse.

Den industrielle tørringsteknik, der på andre områder anvendes til at afkorte processen, tørrer valnødderne med luft ved høj temperatur. Dette fører til udvidelse og komprimering, hvorved skallen mister sin forsegling, og oxidationsprocessen fremskyndes, hvilket gør, at valnødderne er mindre egnede til opbevaring og går i fordærv meget tidligere.

Den naturlige tørringsproces, der anvendes i det afgrænsede område, betyder derimod, at »Nuez de Pedroso«-valnødder mister deres fugtighed langsommere og mere gradvist, så skallerne bevarer deres forsegling og er mindre tilbøjelige til at blive skrøbelige. Da skallen omkring kernen bevarer sin forsegling, kan der ikke komme luft ind, og de iboende egenskaber holdes praktisk taget intakte. Dette forhindrer kernerne i at mørkfarves og deres lipider i at gå i fordærv (og skabe ubehagelige aromaer og lugte) og forlænger deres holdbarhed.

Den naturlige tørringsproces betyder også, at »Nuez de Pedroso«-valnødder meget sjældent får revner, hvilket gør det nemmere at udtage kernen. Valnødder, der gennemgår en industriel tørringsproces, bliver skrøbelige, hvilket betyder, at der er større sandsynlighed for, at de smuldrer, når de afskalles, og at det er sværere at udvinde kernen.

Henvisning til offentliggørelsen af varespecifikationen

I afsnittet om varespecifikationen

https://www.larioja.org/agricultura/es/calidad-agroalimentaria

(1) EUT L 343 af 14.12.2012, s. 1.